แจ้งเรื่องการจัดการความเรียบร้อยของกองขยะหน้าซอย ตรอกสลักหิน

เนื่องจากผู้แจ้งที่เป็นผู้อยู่อาศัยและทำธุรกิจโรงแรมอยู่ในซอยตรอกสลักหิน ได้รับความเดือดร้อนจากความไม่เรียบร้อยหน้าซอย ทั้งนี้ มีผู้อยู่อาศัยภายในซอยได้รับความเดือดร้อนเช่นกันอีกอย่างน้อย 5 ครัวเรือน หลายครัวเรือนดำเนินธุรกิจอยู่ภายในซอย เช่น บริษัทขนส่ง, ร้านขายของชำ, ร้านก๋วยเตี๋ยว, และ ร้านขายข้าวแกง รายละเอียดที่ต้องการให้เร่งแก้ไขมีดังนี้

เมื่อ 3 ปีที่ผ่านมา (ช่วงหลังโควิด) ได้มีการย้ายจุดวางขยะมาไว้ที่หน้าซอย ซึ่งเป็นซอยสัญจรรถสองทาง และไม่มีเจ้าหน้าที่มาดูแล ขยะถูกทิ้งระเกะระกะ ล้นออกมาที่ถนนสัญจร ส่งกลิ่นเหม็น และรบกวนการเดินทางทั้งทางเท้าและรถยนต์เป็นอย่างมาก ทั้งยังรบกวนชีวิตประจำวันที่จะต้องดมกลิ่นขยะตลอดเวลา

ช่วงก่อนหน้านี้ (ก่อนโควิด) ทุกบ้านในชุมชนจะทิ้งขยะไว้ที่ถังขยะหน้าบ้าน และจะมีคุณลุงเก็บขยะที่ กทม. จ้างมาเดินเก็บแต่ละบ้านใส่รถซางเล้ง เพื่อนำไปรวมที่จุดทิ้งเพื่อให้รถขยะใหญ่มาเก็บต่อไป คุณลุงจะเดินเก็บตามบ้าน วันละ 2 รอบ เช้า เย็น เก็บก่อนเวลาที่รถขยะใหญ่จะมารับไปพอดี

แต่พอถึงช่วง 3 ปีที่แล้ว คุณลุงเกษียณ จึงไม่ได้มาทำหน้าที่เก็บขยะต่อ ทางกทมก็ไม่ได้จ้างคนอื่นมาเก็บขยะต่อจากคุณลุง ชาวบ้านจึงค่อยๆนำขยะมาวางที่หน้าซอย จนปัจจุบันสะสมเป็นกองใหญ่สร้างความเสียหายและเดือดร้อนตามรูปภาพและวีดีโอประกอบ

*** แนวทางแก้ไขที่ต้องการ ***
- ให้กทม. ช่วยจ้างคนเก็บขยะเหมือนอย่างเช่นช่วงก่อนโควิด เพื่อนเดินรถซาเล้งเก็บขยะตามหน้าบ้าน วันละ 2 เวลา เพื่อรวบรวมขยะในชุมชนมาให้รถขยะใหญ่เก็บ
- ติดต่อสื่อสารกับแต่ละบ้านในชุมชนเรื่องการเปลี่ยนระบบทิ้งขยะ และการเก็บเงินรายเดือน (ช่วงก่อนโควิดกทมเก็บเงินแต่ละบ้านค่าจ้างลุงซาเล้งด้วย)
- ติดตั้งป้ายห้ามทิ้งขยะบริเวณหน้าซอยตรอกสลักหิน ออกโดย กทม.
- ทำความสะอาดพื้นที่หน้าซอยให้เรียบร้อย

ทั้งนี้ ต้องขอความกรุณาพิจารณาด้วยค่ะ ที่ผ่านมาได้มีหารแจ้งจากผู้อยู่อาศัยภายในชุมชนไปแล้วหลายครั้ง แต่ยังไม่ได้รับการดำเนินการ ผู้อยู่อาศัยหวังว่าทาง กทม จะรับพิจารณาและเร่งเข้ามาแก้ไขค่ะ